KOMMISSIONENS AFGØRELSE af 20. marts 1998 om afslutning af antidumpingproceduren vedrørende importen af wolframmalm og koncentrater deraf med oprindelse i Folkerepublikken Kina (98/229/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9 og 11,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte ved forordning (EØF) nr. 2735/90 (3), ændret ved forordning (EF) nr. 610/95 (4), en endelig antidumpingtold på importen af wolframmalm og koncentrater deraf med oprindelse i Folkerepublikken Kina henhørende under KN-kode 2611 00 00.

2. Anmodning om en fornyet undersøgelse

(2) Efter offentliggørelsen i februar 1995 af en meddelelse om det forestående ophør (5) af de gældende foranstaltninger modtog Kommissionen i juni 1995 en anmodning om en fornyet undersøgelse indgivet af Eurométaux på vegne af samtlige EF-producenter af den pågældende vare. Anmodningen indeholdt beviser for, at udløbet af antidumpingforanstaltningerne sandsynligvis ville føre til fortsættelse eller tilbagevenden af dumping og skade, hvilket blev anset for tilstrækkeligt til at berettige indledningen af en fornyet antidumpingundersøgelse.

(3) Den 21. september 1995 offentliggjorde Kommissionen en meddelelse i De Europæiske Fællesskabers Tidende (6) om indledning af en fornyet undersøgelse af forordning (EØF) nr. 2735/90 og iværksatte en undersøgelse i henhold til artikel 11, stk. 2, i Rådets forordning (EØF) nr. 3283/94 (7), som i løbet af undersøgelsen blev afløst af forordning (EF) nr. 384/96 (i det følgende benævnt »grundforordningen«).

3. Undersøgelse

(4) Kommissionen underrettede officielt de producenter/eksportører og importører, som den vidste var berørt af sagen, samt repræsentanterne for eksportlandet og EF-producenterne om indledningen af den fornyede undersøgelse og gav de berørte parter lejlighed til at tilkendegive deres synspunkter skriftligt og til at anmode om at blive hørt mundtligt inden for den under betragtning 3 omhandlede frist.

(5) Denne fornyede undersøgelse overskred den periode på et år, inden for hvilken undersøgelsen normalt skulle have været afsluttet i henhold til artikel 11, stk. 5, i grundforordningen, fordi der sideløbende blev foretaget to andre fornyede undersøgelser vedrørende wolframprodukter, nemlig wolframoxid og wolframsyre på den ene side og wolframcarbid og sammensmeltet wolframcarbid på den anden side. På grund af forbindelsen mellem produkterne i produktionskæden blev det besluttet at forelægge resultaterne af alle disse undersøgelser på samme tid.

B. TILBAGETRÆKNING AF ANMODNING OM EN FORNYET UNDERSØGELSE VEDRØRENDE FORANSTALTNINGERNES OPHØR OG AFSLUTNING AF PROCEDUREN

(6) I løbet af undersøgelsen trak klageren, Eurométaux, formelt sin anmodning om en fornyet undersøgelse tilbage på baggrund af en nylig, betydelig nedgang i importen af wolframmalm og koncentrater deraf med oprindelse i Folkerepublikken Kina.

(7) Når EF-erhvervsgrenen trækker sin anmodning om en fornyet undersøgelse tilbage, skal proceduren afsluttes i henhold til artikel 11, stk. 5, og artikel 9, stk. 1, i grundforordningen, medmindre en sådan afslutning ikke vil være i Fællesskabets interesse. Denne undersøgelse har ikke bragt betragtninger frem vedrørende Fællesskabets interesser, som kunne være til støtte for en videreførelse af proceduren.

(8) Interesserede parter blev derfor underrettet om, at Kommissionen havde til hensigt at afslutte proceduren, og fik lejlighed til at fremsætte bemærkninger. Der blev ikke modtaget bemærkninger, som tydede på, at en afslutning af undersøgelsen ikke ville være i Fællesskabets interesse.

(9) Det Rådgivende Udvalg er blevet hørt og har ikke gjort indsigelse.

(10) På baggrund af ovenstående konkluderer Kommissionen, at det ikke er nødvendigt at fortsætte med beskyttelsesforanstaltninger, og at proceduren bør afsluttes -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af wolframmalm og koncentrater deraf henhørende under KN-kode 2611 00 00 og med oprindelse i Folkerepublikken Kina afsluttes.

Udfærdiget i Bruxelles, den 20. marts 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 264 af 27. 9. 1990, s. 1.

(4) EFT L 64 af 22. 3. 1995, s. 1.

(5) EFT C 48 af 25. 2. 1995, s. 3.

(6) EFT C 244 af 21. 9. 1995, s. 3.

(7) EFT L 349 af 31. 12. 1994, s. 1.